
1. Introducere

Dezvoltarea noilor tehnologii din domeniul comunicaţiilor şi posibilităţile oferite de Internet, ca reţea mondială care permite conectarea simultană a milioane de utilizatori, au condus la transformări economice şi sociale fără precedent, determinând apariţia unui nou tip de societate – “societatea informaţiei”. Este vorba despre o societate în continuă evoluţie, în care informaţia a devenit cel mai important “produs”, ce poate fi vehiculat în timp real, cu costuri din ce în ce mai mici, pe o piaţă de dimensiune planetară. 

Accesul prin intermediul Internet-ului la informaţia stocată oriunde în lume şi, mai ales, abilitatea de a analiza şi combina o mare cantitate de date, permiţând obţinerea de noi cunoştinţe, constituie avantaje importante, care, dacă sunt la îndemâna cât mai multor indivizi, instituţii, întreprinderi sau administraţii, determină progresul economic şi creşterea calităţii vieţii, în general. Serviciile on-line, comerţul electronic, fuziunea dintre informaţie, media şi telecomunicaţii sunt noi instrumente care oferă oportunităţi multiple, de la dezvoltarea unor sectoare economice şi crearea de noi ocupaţii şi locuri de muncă, până la simplificarea vieţii de zi cu zi sau integrarea socială a persoanelor cu nevoi speciale.

Dezvoltarea societăţii informaţiei reprezintă pentru ţările Uniunii Europene o mare provocare pe care acestea o abordează la nivel global. A fost elaborată şi implementată o strategie coerentă şi integrată a tuturor politicilor comunitare, în cadrul căreia Uniunea Europeană şi-a propus să valorifice rapid şi eficient imensul potenţial oferit de noile tehnologii ale informaţiei şi comunicaţiilor. Se poate vorbi de o politică a Uniunii Europene în domeniul societăţii informaţiei, adaptată pe parcurs evoluţiei şi transformărilor tehnologice înregistrate în ultimii ani. La nivel comunitar, au fost luate numeroase măsuri în favoarea societăţii informaţiei, care au vizat: liberalizarea telecomunicaţiilor, instituirea unui cadru reglementar pentru comerţul electronic (privind, mai ales, respectarea vieţii private, autentificarea şi securitatea tranzacţiilor), sprijinirea cercetării şi a industriei care dezvoltă tehnologii avansate şi un conţinut informaţional de calitate. 

Cele mai recente preocupări comunitare se înscriu într-o amplă iniţiativă, denumită “eEurope – o societate a informaţiei pentru toţi”, lansată de Comisia Europeană în decembrie 1999, destinată accelerării dezvoltării şi evoluţiei pozitive a societăţii informaţiei. Scopul general al acestei iniţiative este de a aduce beneficiile societăţii informaţiei, prin intermediul Internet-ului şi al tehnologiilor de acces şi comunicaţie, la îndemâna tuturor europenilor. 

Iniţiativa eEurope se concentrează cu prioritate asupra dezvoltării infrastructurii şi tehnologiilor, în vederea conectării la Internet a fiecărei locuinţe, şcoli, întreprinderi sau instituţii şi a asigurării unui acces Internet mai ieftin şi mai rapid, precum şi asupra dobândirii cunoştinţelor şi deprinderilor care să permită europenilor valorificarea perspectivelor multiple de exploatare a informaţiilor, serviciilor şi facilităţilor oferite de societatea informaţiei. În cadrul acestei iniţiative, printr-un efort concertat al Comisiei Europene, al statelor membre, dar şi al industriei şi al cetăţenilor, sunt susţinute şi promovate măsuri şi acţiuni de interes comun pentru optimizarea accesului la Internet şi utilizarea celor mai noi tehnologii şi aplicaţii în beneficiul individului, care să favorizeze telemunca, comerţul electronic, serviciile on-line, instruirea şi pregătirea profesională în scopul formării unei “culturi digitale”, transporturile inteligente.

Lansarea iniţiativei eEurope pentru Uniunea Europeană a fost urmată, în anul 2001, de o iniţiativă similară, denumită “eEurope+”, a ţărilor din Europa Centrală şi de Est candidate la aderare. Acestea, recunoscând importanţa societăţii informaţiei în ceea ce priveşte potenţialul de creştere economică, ocupare a forţei de muncă şi integrare socială, s-au alăturat preocupărilor şi obiectivelor comunitare, propunându-şi, în plus, accelerarea procesului de pregătire pentru aderare în acest domeniu prin implementarea acquis-ului comunitar specific.

1. Evoluţia politicii Uniunii Europene în domeniul societăţii informaţiei

Strategia Uniunii Europene în materie de creare şi dezvoltare a unei adevărate societăţi a informaţiei a început să fie pusă în aplicare la mijlocul anilor ’80, astfel:

● Primele acţiuni de cercetare şi dezvoltare în domeniul tehnologiilor informaţiei şi comunicaţiilor (TIC) au fost întreprinse în anul 1984, în cadrul programului ESPRIT (pentru tehnologiile informaţiei), care a fost urmat, în anul 1986, de programe special consacrate aplicaţiilor telematice (pentru transporturi, sănătate şi învăţământ, formare profesională la distanţă) şi de programul RACE (pentru tehnologiile avansate în domeniul comunicaţiilor);

● Politica în domeniul telecomunicaţiilor la nivel comunitar a fost lansată în anul 1987, prin Cartea verde pentru liberalizarea telecomunicaţiilor. Cele trei obiective formulate atunci sunt încă de actualitate:

· liberalizarea segmentelor de piaţă, acolo unde există monopol;

· armonizarea sectorului european al telecomunicaţiilor prin introducerea de reglementări şi standarde comune;

· aplicarea strictă a regulilor concurenţei pentru segmentele de piaţă liberalizate în vederea evitării înţelegerilor neloiale, a apariţiei şi abuzurilor unor poziţii dominante.

Noile tehnologii ale informaţiei şi telecomunicaţiilor au permis şi permit în continuare dezvoltarea unor noi produse, servicii şi aplicaţii. Liberalizarea telecomunicaţiilor a creat cadrul propice pentru o largă răspândirea şi acceptare a acestor noi produse, servicii şi aplicaţii. Telefonia mobilă constituie un exemplu elocvent al interacţiunii între cercetarea în materie de TIC şi reglementarea telecomunicaţiilor. Astfel, telefonia mobilă europeană utilizează tehnologie GSM, pentru care specificaţiile tehnice, experimentarea şi validarea s-au realizat în cadrul unor proiecte de cercetare ale Uniunii Europene. Sistemul GSM a fost lansat la începutul anilor ’90 ca standard al comunicaţiilor mobile pan-europene. Ca urmare a acestuia, piaţa europeană a telefoniei mobile a fost liberalizată în anul 1996. Combinarea unui standard de înaltă calitate cu mediul concurenţial au avut ca efect acceptarea şi răspândirea rapidă a sistemului GSM: la jumătatea anului 2001, numărul utilizatorilor de telefoane mobile GSM din Uniunea Europeană era estimat la aproximativ 260 milioane. Succesul înregistrat în Europa a determinat ca sistemul GSM să se impună ca standard mondial, fiind utilizat şi în alte 130 de ţări ale lumii.

O politică globală şi coerentă în domeniul societăţii informaţiei a fost lansată în anul 1994, ca urmare a Cărţii albe a “Creşterii economice, competitivităţii şi ocupării forţei de muncă” (COM(93) 700), dată publicităţii în decembrie 1993. Cartea albă sublinia, pentru prima dată, importanţa societăţii informaţiei ca element esenţial pentru dezvoltarea economică, competitivitate, crearea de locuri de muncă şi îmbunătăţirea calităţii vieţii pentru toţi europenii. A fost constituit, de asemenea, un Grup de specialişti pentru societatea informaţiei – experţi ai industriei europene – (condus de Martin Bangemann, membru al Comisiei Europene) în vederea identificării tuturor priorităţilor în domeniu şi formulării unor propuneri concrete pentru crearea unei societăţi a informaţiei globale. Grupul a elaborat un raport intitulat “Europa şi societatea informaţiei globale”, în care a formulat recomandări referitoare la modul în care Uniunea ar putea contribui la instaurarea unui cadru reglementar, tehnologic şi social favorabil societăţii informaţiei. Pe baza acestui raport, în iunie 1994, a fost adoptat primul plan de acţiune al Uniunii Europene în domeniu, “Către societatea informaţiei în Europa”. Acest plan de acţiune a vizat în special: accelerarea liberalizării totale a serviciilor şi infrastructurilor de telecomunicaţii, lucru care s-a materializat în anul 1998; dezvoltarea şi reorientarea programelor de cercetare în domeniul TIC; integrarea “noii dimensiuni a societăţii informaţiei” în toate politicile comunitare relevante. O versiune revizuită a planului de acţiune a fost adoptată, ulterior, în anul 1996.

În 1999, deşi succesul înregistrat în această fază iniţială era evident, s-a dovedit că politica Uniunii Europene în materie de societatea informaţiei avea nevoie de un nou “elan” şi de noi perspective care să ţină cont de evoluţia situaţiei. La momentul respectiv, societatea informaţiei nu mai era o simplă idee, ci devenise o realitate, probată de dezvoltarea explozivă a comunicării prin Internet şi apariţia rapidă a economiei bazate pe cunoaştere. În acest context, era necesar ca preocupările comunitare să se concentreze asupra coordonării politicilor în domeniu ale statelor membre.

În acest sens, Comisia Europeană a lansat o nouă iniţiativă, intitulată “eEurope – o societate a informaţiei pentru toţi”, prin intermediul Comunicării din 8 decembrie 1999 (COM(1999) 687 final). Consiliul European de la Lisabona (23-24 martie 2000) şi-a exprimat acordul în legătură cu promovarea acestei iniţiative, considerând-o ca foarte importantă pentru îndeplinirea noului obiectiv strategic al Uniunii Europene pentru următorii 10 ani, stabilit cu acest prilej, acela “de a deveni cea mai competitivă şi mai dinamică economie a cunoaşterii din lume”. Totodată, Consiliul European a cerut Comisiei să elaboreze un plan global de acţiune pentru transpunerea în practică a iniţiativei, plan care a fost adoptat cu prilejul reuniunii sale de la Feira (19-20 iunie 2000). Planul de acţiune, intitulat “eEurope 2002”, identifică o serie de obiective cheie pe care statele membre trebuie să le îndeplinească până la sfârşitul anului 2002. Implementarea planului de acţiune se face printr-o metodă deschisă de coordonare, pe baza unei analize comparative a progreselor înregistrate la nivel naţional în îndeplinirea obiectivelor stabilite.

Iniţiativa eEurope s-a extins, în anul 2001, şi la nivelul ţărilor candidate la aderare în Uniunea Europeană. Cu prilejul Consiliului European de la Göteborg (15-16 iunie 2001), a fost lansat planul de acţiune “eEurope 2003+” de către şi pentru ţările candidate, în vederea accelerării proceselor de transformare şi al alinierii acestora la standardele şi exigenţele comunitare în domeniul societăţii informaţiei.

 

3. Iniţiativa “eEurope – o societate a informaţiei pentru toţi”

Lansată la 8 decembrie 1999, îniţiativa Comisiei Europene “eEurope – O societate a informaţiei pentru toţi” propune o serie de obiective ambiţioase pentru a aduce beneficiile societăţii informaţiei la îndemâna tuturor europenilor. Accesul la Internet şi utilizarea facilităţilor oferite de această reţea mondială prin intermediul unui calculator, telefon mobil sau decodor de televiziune trebuie să devină un lucru obişnuit pentru orice cetăţean, şcoală, întreprindere sau Administraţie. 

În cadrul politicii deja conturate, acţiunile comunitare sunt orientate către rezolvarea problemelor şi neajunsurilor generate de: accesul destul de scump, aleatoriu şi, adesea, prea lent la Internet şi la comerţul electronic; numărul limitat al persoanelor care posedă cunoştinţe de informatică şi au acces on-line; absenţa unei culturi antreprenoriale dinamice orientate spre servicii; un sector public care nu joacă un rol suficient de activ în dezvoltarea aplicaţiilor şi serviciilor novatoare. Principalele obiective propuse în cadrul iniţiativei eEurope sunt următoarele:

● Aducerea on-line în epoca digială a tuturor cetăţenilor, a fiecărei case, şcoli, afaceri şi Administraţii;

● Crearea unei Europe cu cunoştinţe de informatică, susţinute de o cultură antreprenorială pregătită să finanţeze şi să dezvolte noi idei;

● Asigurarea că întregul proces include ansamblul societăţii, construieşte încrederea consumatorului şi întăreşte coeziunea socială.

Conform iniţiativei eEurope, îndeplinirea acestor obiective presupune concertarea eforturilor la nivel comunitar şi cooperarea între Comisia Europeană, statele membre, întreprinderile şi cetăţenii europeni.

Au fost identificate zece domenii prioritare de acţiune - de la educaţie la transporturi şi de la asistenţa pentru sănătate la persoanele cu handicap -, pentru care au fost stabilite obiective specifice care trebuie îndeplinite cât mai rapid posibil (termenul limită de transpunere în practică al unora dintre aceste obiective este cel târziu sfârşitul anului 2004). Aceste domenii sunt:

1. Tineretul european în epoca digitală - aducerea Internet-ului şi a mijloacelor multimedia în şcoli şi adaptarea educaţiei la epoca digitală.

▪ Până la sfârşitul anului 2001, statele membre urmau să asigure pentru toate şcolile accesul la Internet şi la alte resurse multimedia. Informaţiile referitoare la învăţământ şi resursele pedagogice disponibile prin reţea informatică trebuie să fie la îndemâna tuturor profesorilor şi elevilor; toţi tinerii trebuie să aibă acces la Internet şi la alte resurse multimedia în centre publice, inclusiv în zone mai puţin favorizate;

▪ Până la sfârşitul anului 2002, toate cadrele didactice trebuie să dispună de echipament individual şi să fie capabile să utilizeze Internet-ul şi resursele multimedia, iar elevii trebuie să aibă acces rapid la acestea chiar în sălile de clasă;

▪ Până la sfârşitul anului 2003, toţi absolvenţii trebuie să posede o cultură informatică.

2. Accesul ieftin la Internet - creşterea competiţiei pentru a reduce preţurile şi a extinde posibilităţile de alegere ale consumatorului.

▪ Până la sfârşitul anului 2000, operatorii existenţi urmau să acţioneze pentru a dispersa buclele locale în condiţii nediscriminatorii, permiţând tuturor operatorilor pătrunderea pe piaţă şi furnizarea de servicii novatoare; tarifele pentru liniile de acces închiriate urmau să scadă, inclusiv în cazul liniilor transfrontaliere; condiţiile de autorizare aplicabile serviciilor de comunicaţii urmau să fie făcute mai flexibile şi, în măsura în care era posibil, licenţele individuale trebuiau să fie înlocuite cu autorizaţii generale;

▪ Până la sfârşitul anului 2001, trebuia să fie stabilită repartizarea frecvenţelor pentru sistemele multimedia fără fir.

3. Accelerarea comerţului electronic - grăbirea implementării cadrului legal şi lărgirea utilizării e-cumpărării.

▪ În Uniunea Europeană, cifra de afaceri prin comerţul electronic - cumpărarea şi vânzarea de bunuri prin intermediul Internet-ului – trebuie să ajungă de la 17 miliarde Euro, cât era estimată a fi în anul 2000, la 340 miliarde Euro, în anul 2003. Pentru atingerea acestui obiectiv, Uniunea Europeană trebuie să accelereze dezvoltarea comerţului electronic, în special pentru întreprinderile mici şi mijlocii. Cadrul legal al comerţului electronic urmează să fie adaptat la evoluţiile actuale ale pieţei, ţinând cont de consecinţele mondializării, prin adoptarea unor noi reglementări care să permită folosirea mijloacelor electronice pentru perfectarea contractelor, rezolvarea litigiilor şi despăgubirea consumatorilor. Comisia Europeană susţine crearea unui domeniu de prim ordin “.eu” pentru a stimula comerţul electronic transfrontalier în interiorul Uniunii Europene şi pentru a încuraja întreprinderile care doresc să-şi extindă prezenţa europeană prin intermediul Internet-ului.

4. Accesul rapid la Internet pentru cercetători şi studenţi - asigurarea accesului rapid la Internet pentru toţi cei implicaţi în activitatea de educare şi cercetare, prin aceasta facilitând învăţarea şi munca în cooperare.

▪ Principalul obiectiv specific propus este îmbunătăţirea infrastructurii Internet aflate la dispoziţia cercetătorilor şi studenţilor, astfel încât aceştia să poată utiliza în activitatea lor cele mai noi servicii şi aplicaţii în domeniu.

▪ Până la sfârşitul anului 2001, fiecare stat membru trebuie să dispună de cel puţin o universitate şi o instituţie de cercetare ştiinţifică dotate cu reţea de campus capabilă să asigure comunicaţii multimedia. Această reţea trebuie extinsă cât mai repede posibil la toate universităţile, centrele de cercetare şi instituţiile de învăţământ superior, precum şi la alte unităţi de formare şi reconversie profesională. De asemenea, toţi studenţii trebuie să aibă acces la cursuri multimedia interactive într-un campus european virtual, care să cuprindă cel puţin câte o universitate sau instituţie de învăţământ deschis şi la distanţă sau de formare profesională din fiecare stat membru.

5. Cartele inteligente pentru accesul electronic - facilitarea stabilirii unei infrastructuri informatice europene care să permită accesul, prin intermediul cartelelor inteligente, la serviciile de sănătate, sistemul de plăţi electronice, Internet-ul mobil, etc. Administraţiile publice, furnizorii şi prestatorii de servicii trebuie să colaboreze pentru stabilirea unor specificaţii comune în domenii cum sunt securitatea, mobilitatea, respectarea vieţii private şi controlul utilizării.

▪ Până la sfârşitul anului 2001, responsabilii europeni urmau să stabilească norme comune pentru a permite un acces deschis la principalele servicii de plată în diverse sectoare (de exemplu, comerţul electronic, telefoanele publice);

▪ Până la sfârşitul anului 2002, utilizarea cartelelor trebuie să fie extinsă şi la alte aplicaţii care necesită un nivel înalt de securitate şi/sau un acces mobil (de exemplu, accesul fix sau mobil la date medicale).

6. Capital de risc pentru IMM-urile de înaltă tehnologie - dezvoltarea de modalităţi noi care să maximizeze disponibilitatea capitalului de risc pentru IMM-urile de înaltă tehnologie.

Piaţa europeană a capitalului de risc este slab dezvoltată în Europa, acest lucru având o influenţă directă asupra performanţelor Uniunii Europene în dezvoltarea economică. Disponibilitatea capitalului pentru demararea unei afaceri pe baza unei idei interesante poate asigura un progres rapid într-un domeniu neexploatat şi poate crea numeroase posibilităţi de ocupare a forţei de muncă. 

▪ Uniunea Europeană îşi propune să întărească legătura între furnizorii de capital de risc şi iniţiatorii unor idei cu potenţial comercial. În acest sens, Comisia Europeană are în vedere îmbunătăţirea utilizării în domeniul capitalului de risc a instrumentelor financiare disponibile (prin Banca Europeană de Investiţii, Fondul European de Investiţii, programele comunitare în diverse domenii, fondurile regionale/sociale), dar şi stimularea unor noi forme de acces la capital prin parteneriate între sectorul public şi privat sau prin reorientarea anumitor cheltuieli comunitare;

▪ Până la sfârşitul anului 2003, trebuie să fie înlăturate toate obstacolele în calea funcţionării unei pieţe pan-europene a capitalului de risc, integrată pe deplin în spaţiul comunitar. Fondurile disponibile pentru stimularea dezvoltării unor afaceri noi trebuie să se tripleze în această perioadă.

7. “eParticipare” pentru persoanele cu handicap - dezvoltarea societăţii informaţiei ţine cont integral de nevoile persoanelor handicapate şi asigură implicarea acestora.

Tehnologiile informaţiei oferă persoanelor handicapate posibilităţi multiple de a depăşi obstacolele cu care se confruntă (socio-economice, geografice, culturale, temporale). Reducerea distanţelor care separă, încă, aceste noi tehnologii de utilizatorii reprezentaţi de persoanele handicapate va permite participarea activă a acestora la viaţa socială şi profesională.

▪ Până la sfârşitul anului 2001, Comisia Europeană şi statele membre trebuie să se angajeze în a face ca, prin formă şi conţinut, toate site-urile web publice să fie accesibile persoanelor handicapate;

▪ Până la sfârşitul anului 2002, Comisia Europeană va sprijini crearea unei reţele de centre de excelenţă - cel puţin câte unul din fiecare stat membru -, care va dezvolta un “modul european de concepţie pentru toţi” (design for all), în vederea pregătirii inginerilor şi a specialiştilor responsabili cu conceperea site-urilor web. 

8. Asistenţă medicală on-line - maximizarea utilizării reţelelor şi a tehnologiilor inteligente pentru monitorizarea sănătăţii, accesul la informaţii şi asistenţă medicală.

▪ Obiectivul Uniunii Europene este acela de a generaliza utilizarea sistemelor de sănătate pe deplin integrate, interoperabile şi moderne, care să permită folosirea celor mai bune practici de supraveghere, îngrijire medicală şi control al bolilor transmisibile şi interconectarea spitalelor, laboratoarelor, farmaciilor, medicilor, dispensarelor şi chiar a locuinţelor bolnavilor;

▪ Până la sfârşitul anului 2003, toţi cetăţenii europeni trebuie să dispună de o “cartelă inteligentă” de sănătate care să le permită accesul sigur şi confidenţial, prin reţea, la datele şi informaţiile de natură medicală care îi interesează;

▪ Până la sfârşitul anului 2004, toţi profesioniştii şi managerii din domeniul sănătăţii trebuie să fie conectaţi la o infrastructură telematică de sănătate pentru prevenire, diagnosticare şi tratament.

9. Transporturi inteligente - mijloace de transport mai sigure şi mai eficiente prin utilizarea tehnologiilor digitale.

Tehnologiile informaţiei şi comunicaţiilor sunt utilizate şi pentru creşterea calităţii şi siguranţei transporturilor publice, atât în marile oraşe, cât şi pe rute naţionale sau internaţionale. Astfel, gestionarea traficului şi informaţiile despre trafic transmise prin mijlocele noi de comunicaţie permit fluidizarea circulaţiei, reducerea emisiilor poluante, a consumului de combustibil şi a timpului pierdut. De asemenea, “panourile cu mesaje variabile” instalate pe autostrăzi şi informaţiile (despre condiţiile meteorologice sau alte aspecte particulare ale rutei) transmise în sprijinul conducătorilor de vehicule conduc la evitarea incidentelor rutiere şi la reducerea numărului accidentelor de circulaţie.

▪ Până la sfârşitul anului 2002, toate maşinile vândute în Europa trebuie să fie echipate cu sisteme de securitate active mai eficiente; serviciile personalizate de informare cu privire la circulaţie şi planificarea itinerariilor trebuie să acopere 50% dintre oraşele mari şi medii europene; principalele reţele transeuropene trebuie să beneficieze de sisteme de furnizare a informaţiilor şi de gestionare a incidentelor de trafic;

▪ Până la sfârşitul anului 2004, toate marile rute de transport trebuie să fie deservite de o infrastructură aeriană, terestră sau spaţială capabilă să permită reducerea congestionărilor de trafic până la limite acceptabile, în vederea îmbunătăţirii nivelului de securitate.

10. Administraţie on-line – asigurarea accesului uşor al tuturor cetăţenilor la informaţii, servicii şi proceduri de luare a deciziilor guvernamentale, prin intermediul Internet-ului.

Autorităţile statelor membre şi instituţiile europene au depus eforturi considerabile pentru crearea unor site-uri web şi facilitarea accesului on-line al cetăţenilor la informaţii guvernamentale. Cele mai bune site-uri sunt cele care răspund nevoilor utilizatorilor obişnuiţi, care nu posedă cunoştinţe tehnice particulare, oferindu-le un larg evantai de informaţii juridice şi administrative.

▪ Obiectivul urmărit prin iniţiativa eEurope este de a furniza tuturor cetăţenilor şi întreprinderilor europene un acces uşor la cel puţin patru tipuri de date publice: informaţii juridice şi administrative; informaţii culturale; informaţii despre mediul înconjurător; date în timp real privind condiţiile de circulaţie şi incidentele de trafic.

▪ Statele membre şi Comisia Europeană intenţionează să extindă folosirea Internet-ului pentru a consulta opinia publică şi pentru a primi reacţiile acesteia cu privire la iniţiativele şi problemele aflate în atenţie la nivel naţional sau comunitar. În general, prin intermediul Internet-ului, toţi cei interesaţi trebuie să poată să primească informaţiile care le sunt necesare şi să comunice răspunsurile lor, adică să beneficieze de “un acces cu dublu sens”.

 

3.1. Planul de acţiune eEurope 2002

Iniţiativa eEurope a Comisiei Europene a fost întâmpinată în mod favorabil de către statele membre, Parlamentul European, dar şi de către mediul de afaceri şi opinia publică, acest lucru fiind semnalat într-un raport special realizat pentru Consiliul European de la Lisabona (23-24 martie 2000). Cu prilejul reuniunii de la Lisabona, şefii de stat şi de guvern au invitat Consiliul Uniunii Europene şi Comisia Europeană să schiţeze “un plan global de acţiune eEurope, folosind o metodă nouă de coordonare bazată pe evaluara performanţelor iniţiativelor naţionale, în conformitate cu iniţiativa eEurope recent prezentată de către Comisie şi cu comunicarea «Strategii pentru ocuparea forţei de muncă în societatea informaţiei», din 4 februarie 2000”. Ca răspuns, la 24 mai 2000, Comisia Europeană a adoptat un proiect de plan de acţiune în acest sens. Acest proiect a fost discutat împreună cu statele membre şi a fost aprobat sub denumirea de “Planul de acţiune eEurope 2002” la reuniunea Consiliului European de la Feira, din 19-20 iunie 2000.

Obiective

Scopul planului de acţiune eEurope 2002 este de a defini şi a transpune în practică măsurile necesare pentru ca obiectivele fixate de către Consiliul European de la Lisabona să poată fi îndeplinite. eEurope a identificat, iniţial, 10 domenii în care acţiunea la nivel european ar fi benefică pentru dezvoltarea societăţii informaţiei. Pentru acest plan de acţiune, domeniile cheie de interes au fost reexaminate pe baza concluziilor Consiliului European de la Lisabona şi a numeroaselor reacţii primite, în special din partea Parlamentului European şi a statelor membre. Astfel, acţiunile propuse în cadrul planului sunt reunite în jurul a trei obiective principale:

1. Un Internet mai ieftin, mai rapid şi sigur, care presupune:

a. Acces general mai rapid şi mai ieftin la Internet;

b. Acces Internet rapid pentru cercetători şi studenţi;

c. Reţele sigure şi cartele inteligente.

1. Investiţii în oameni şi în crearea deprinderilor de utilizare, adică:

a. Facilitarea intrării tineretului european în era digitală;

b. Desfăşurarea de activităţi în economia bazată pe cunoaştere;

c. Participarea tuturor la economia bazată pe cunoaştere.

1. Stimularea utilizării Internet-ului, prin:

a. Accelerarea comerţului electronic;

b. Administraţie on-line - accesul electronic la serviciile publice;

c) Sănătate on-line;

c. Conţinut digital european pentru reţelele mondiale;

d. Sisteme inteligente de transport.

Planul de acţiune operaţional

Planul de acţiune se axează pe acţiuni precis identificabile, care ţin cont de analiza dezvoltării “noii economii” şi a efectelor sale, detaliate în documentele anterioare şi confirmate pe larg de Consiliul European de la Lisabona. Se au în vedere soluţii concrete şi se pune accentul pe ce trebuie făcut, de către cine şi în ce interval de timp.

Planul prevede trei modalităţi prin care vor fi atinse obiectivele eEurope:

● Accelerarea implementării unui cadru legal corespunzător – La nivel european, sunt în curs de pregătire şi de dezbatere o serie de propuneri legislative. eEurope are scopul de a grăbi adoptarea lor prin stabilirea de termene limită cât mai apropiate pentru toţi “actorii” implicaţi (organisme comunitare, autorităţi ale statelor membre, reprezentanţi ai întreprinderilor, etc.).

● Sprijinirea creării unor noi infrastructuri şi servicii pe teritoriul Europei – Realizările în acest domeniu depind în special de investiţiile din sectorul privat. O asemenea activitate poate fi sprijinită şi prin finanţare comunitară, dar rolul cel mai important revine statelor membre. 

● Aplicarea metodei deschise de coordonare şi evaluare comparativă a performanţelor – Scopul urmărit este ca acţiunile să fie transpuse în practică eficient, să aibă impactul scontat şi să conducă la îndeplinirea obiectivului stabilit în toate statele membre. Acest proces va fi coordonat integral la nivel comunitar pe baza evaluărilor generale ale performanţelor, realizate cu prilejul reuniunilor de primăvară ale Consiliului European.

În vederea evaluării comparative a performanţelor, Comisia Europeană şi statele membre au stabilit un număr limitat de criterii de evaluare eEurope, referitoare la: gradul de utilizare al Internet-ului (numărul locuinţelor conectate la Internet şi numărul persoanelor care utilizează cu regularitate Internet-ul la locul de muncă, acasă, la şcoală sau în alte locuri publice), costul accesului, viteza de transmitere a informaţiilor prin reţelele computerizate, utilizarea unor sisteme de siguranţă şi protecţie, preocuparea manifestată în instituţiile de învăţământ pentru dobândirea cunoştinţelor necesare exploatării tehnologiilor informaţiei şi ale telecomunicaţilor, pregătirea în domeniul informaticii şi utilizarea computerului la locul de muncă, etc. 

Evaluarea comparativă presupune strângerea şi analizarea datelor şi informaţiilor privind realizarea indicatorilor stabiliţi. În acest sens, sunt folosite date provenind de la Eurostat şi de la birourile de statistică ale statelor membre, de la asociaţiile din industrie şi de la firmele de consultanţă private. În cazurile în care informaţiile şi statisticile disponibile nu acoperă complet toţi indicatorii relevanţi sau, dacă uneori, acestea nu sunt comparabile, Comisia Europeană utilizează studii sau investigaţii specifice proprii pentru a completa datele. Rezultatele acestei colectări de date şi monitorizarea obiectivelor specifice sunt prezentate în pagina web a iniţiativei eEurope.

Calendarul de desfăşurare a acţiunilor

Transpunerea în practică a iniţiativei eEurope necesită întreprinderea unor acţiuni urgente, cu termene de realizare relativ apropiate, determinat de dezvoltarea într-un ritm fără precedent a noilor tehnologii în domeniul informaţiei şi comunicaţiilor. Acesta este motivul pentru care planul de acţiune propus se concentrează pe o dată-cheie – sfârşitul anului 2002 – până la care toate obiectivele Uniunii Europene în domeniul societăţii informaţiei trebuie îndeplinite. Comisia Europeană consideră că “dacă Europa nu reuşeste să asigure în mod rapid schimbările necesare, atunci va fi prea târziu pentru a atinge obiectivele ambiţioase hotărâte Lisabona”.

Fără îndoială, vor rămâne aspecte care vor trebui rezolvate după data limită stabilită în planul de acţiune. Iniţiativa eEurope are implicaţii pe termen lung, iar măsurile preconizate vor crea o perspectivă largă de dezvoltare şi de adaptare a politicii comunitare în domeniu. Evoluţia societăţii informaţiei este strâns legată de proiectele de cercetare şi dezvoltare, unele dintre acestea urmând să conducă la rezultate concrete numai după sfârşitul anului 2002. Comisia Europeană, prin intermediul comitetelor şi grupurilor de experţi, intenţionează să reevalueze priorităţile Programului pentru promovarea unei societăţi a informaţiei uşor accesibile (IST – Information Society Technologies), având în vedere o accentuare a orientării acestuia către eEurope. Această reevaluare ar trebui să aibă un impact asupra dezvoltării viitoare a politicii de cercetare a Uniunii Europene, în special în ceea ce priveşte al 6-lea Program-cadru de cercetare şi dezvoltare tehnologică (2002-2006).

Perspectiva internaţională

Deşi nu cuprinde acţiuni specifice pentru domeniul internaţional, planul de acţiune eEurope 2002 influenţează şi politica externă a Uniunii Europene. Aceasta se reflectă, deja, în hotărârea ţărilor din Europa Centrală şi de Est de a stabili un program special de acţiuni care să se înscrie în cadrul iniţiativei comunitare eEurope, luată cu prilejul Conferinţei Ministeriale Europene care a avut loc la Varşovia, în perioada 11-12 mai 2000. De asemenea, iniţiativa eEurope şi exigenţele comunitare în materie de asigurarea unei societăţi globale a informaţiei se înscriu în procesul de extindere a Uniunii Europene.

Abordarea europeană a problematicii societăţii informaţiei este promovată şi în cadrul cooperării la nivelul unor organizaţii internaţionale, cum sunt G8, OCDE sau OMC. Dezvoltarea comerţului electronic impune cooperarea internaţională între organisme guvernamentale şi reprezentanţi ai sectorului privat, mai ales pentru susţinere şi reglementare comună.

Europa îşi propune să joace un rol activ în dezvoltarea unei societăţi a informaţiei mai echitabile, care să ofere şanse de integrare tuturor ţărilor. Lupta împotriva “divizării digitale” între ţările dezvoltate şi cele în curs de dezvoltare este un obiectiv-cheie al Uniunii Europene. Pentru a îndeplini acest obiectiv este considerată ca fiind esenţială colaborarea cu principalii parteneri internaţionali ai Europei şi cu industria privată.

3.2. Planul de acţiune eEurope+ 2003

În cadrul Conferinţei Ministeriale Europene de la Varşovia (11-12 mai 2000), ţările din Europa Centrală şi de Est au recunoscut obiectivul strategic stabilit de cele 15 state membre ale Uniunii Europene (UE-15) la Lisabona, de a face ca în următorii 10 ani economia europeană să devină cea mai competitivă şi mai dinamică economie bazată pe cunoaştere din lume, şi au fost de acord să îşi asume provocarea lansată de UE-15 în cadrul iniţiativei eEurope. Acestea au hotărât să elaboreze un “plan de acţiune de tipul eEurope”, de către şi pentru ţările candidate, ca o completare pentru angajamentele politice ale Uniunii Europene, în vederea atingerii obiectivului ambiţios (menţionat anterior) într-o viitoare Europă extinsă. În februarie 2001, Comisia Europeană a invitat Ciprul, Malta şi Turcia să se alăture celorlalte state candidate în definirea acestui plan de acţiune comun.

Planul de acţiune, denumit “Planul de acţiune eEurope+”, a fost lansat de către şefii de guvern ai ţărilor candidate cu ocazia reuniunii Consiliului European de la Göteborg, din 15-16 iunie 2001.

Referindu-se la această iniţiativă, Preşedintele Romano Prodi a declarat: “Este un bun exemplu al modului în care ţările candidate pot să se asocieze strategiei de la Lisabona. Paralel cu negocierile pentru aderare, această iniţiativă aduce un element de cooperare important şi constructiv în relaţiile dintre Uniunea Europeană şi ţările candidate”.

Obiective

Noua iniţiativă eEurope+ preia obiectivele prioritare ale iniţiativei comunitare eEurope dar acţiunile propuse în vederea îndeplinirii acestora ţin cont de situaţia specifică a ţărilor candidate. Planul de acţiune eEurope+ se înscrie în contextrul pregătirii pentru aderare a ţărilor candidate şi oferă cadrul de desfăşurare al unor acţiuni (în domeniul societăţii informaţiei şi al noilor tehnologii ale comunicaţiilor) adaptate acestei situaţii, vizând accelerarea reformei şi modernizarea economiilor, încurajarea dezvoltării capacităţii instituţionale şi îmbunătăţirea competitivităţii în ansamblu. 

Pentru a facilita comparaţia şi schimbul de informaţii nu numai între ţările candidate, dar şi cu ţările membre ale Uniunii Europene, acţiunile se focalizează în jurul aceloraşi trei obiective majore identificate în cadrul eEurope, iar monitorizarea şi evaluarea progreselor se realizează pe baza indicatorilor stabiliţi de către UE-15. În plus, pentru ca ţările candidate să poată utiliza eficient beneficiile aduse de societatea europeană a informaţiei, este recunoscută necesitatea accelerării procesului de pregătire pentru aderare în acest domeniu prin implementarea acquis-ului comunitar specific. Aceasta a condus la includerea unui nou obiectiv, suplimentar, diferit de obiectivele eEurope, care se referă tocmai la transpunerea şi implementarea acquis-ului comunitar la nivel naţional. Astfel, obiectivele planului de acţiune eEurope+ sunt:

1. Accelerarea creării bazelor pentru dezvoltarea societăţii informaţiei, prin:

a. Accelerarea pregătirii pentru furnizarea unor servicii de comunicaţie accesibile tuturor;

b. Transpunerea şi implementarea aquis-ului referitor la societatea informaţiei.

1. Un Internet mai ieftin, mai rapid şi sigur, adică:

a. Acces general mai rapid şi mai ieftin la Internet;

b. Internet mai rapid pentru cercetători şi studenţi;

c. Reţele sigure şi cartele inteligente.

1. Investiţii în oameni şi în crearea deprinderilor de utilizare, prin:

a. Facilitarea intrării tineretului european în era digitală;

b. Desfăşurarea de activităţi în economia bazată pe cunoaştere;

c. Participarea tuturor la economia bazată pe cunoaştere

1. Stimularea utilizării Internet-ului, prin:

a. Accelerarea comerţului electronic;

b. Administraţie on-line - accesul electronic la serviciile publice;

c. Sănătate on-line;

d. Conţinut digital european pentru reţelele mondiale;

e. Sisteme inteligente de transport;

f. Mediu înconjurător on-line

Planul de acţiune operaţional 

Planul de Acţiune eEurope+ se desfăşoară pe baza angajamentelor comune ale ţărilor candidate, cu asistenţa serviciilor din cadrul Comisiei Europene. Ţările candidate privesc această asistenţă ca pe un pas pozitiv în vederea obţinerii sprijinului financiar al Comunităţii Europene pentru planul de acţiune eEurope+, prin asocierea şi participarea la programe comune specifice. 

Planul identifică în mod clar o serie de acţiuni concrete necesare pentru îndeplinirea obiectivelor definite şi stabileşte cine răspunde şi care sunt datele limită de realizarea a acestora. Deşi acţiunile prevăzute nu interferă cu programul negocierilor pentru aderare şi cu măsurile de adoptare a acquis-ului comunitar, se consideră că acestea vor avea un impact pozitiv asupra vitezei de adoptare a aquis-ului pentru diverse domenii - telecomunicaţii, comerţ electronic, finanţe, transporturi – şi vor stimula dezvoltarea capacităţilor şi a instituţiilor în vederea alinierilor ţărilor candidate la exigenţele comunitare.

Calendarul de desfăşurare a acţiunilor

Avînd în vedere diferenţele marcante existente între mediile lor economice, sociale şi industriale, ţările candidate recunosc că exploatarea beneficiilor economiei bazate pe cunoaştere necesită luarea de măsuri urgente, cu termene limită de implementare foarte strânse. Planul de acţiune eEurope+ stabileşte ca dată limită comună, până când trebuie să fie îndeplinite obiectivele stabilite, sfârşitul anului 2003. La acel moment, se vor analiza impactul planului de acţiune eEurope+ şi rezultatele obţinute, în vederea stabilirii unor noi priorităţi de dezvoltare şi propunerii de măsuri suplimentare în domeniile care vor necesita o atenţie specială pentru ţările candidate.

Monitorizarea şi evaluarea progreselor înregistrate

Pentru a permite compararea datelor de monitorizare şi evaluarea progreselor înregistrate în derularea celor două iniţiative eEurope şi eEurope+, ţările candidate au convenit să folosească aceiaşi indicatori de performanţă, care au fost selectaţi şi agreaţi de către UE-15. Atât cât va fi posibil, instituţiile relevante ale ţărilor candidate (în special institutele naţionale de statistică) vor coopera cu cele ale statelor membre ale Uniunii Europene în scopul abordării similare şi al dezvoltării unei metodologii comune pentru colectarea şi prezentarea datelor de inters.

În momentul în care a fost lansată iniţiativa eEurope, la nivelul Uniunii Europene fusese liberalizat sectorul telecomunicaţiilor, acquis-ul comunitar fusese transpus în legislaţile naţionale şi aproape toate locuinţele dispuneau de linii telefonice. Situaţia existentă în ţările candidate este diferită în raport cu aceste aspecte, motiv pentru care planul de acţiune eEurope+ a inclus un obiectiv suplimentar - “accelerarea creării bazelor pentru dezvoltarea societăţii informaţiei”. Pentru această secţiune vor fi folosiţi indicatori speciali pentru evaluarea progreselor. De asemenea, ţările candidate au în vedere derularea unor acţiuni într-un domeniu suplimentar “mediu înconjurător on-line”, pentru evaluarea cărora vor fi stabiliţi indicatori specifici.


Un prim raport intermediar asupra progresului obţinut urmează să fie realizat spre sfârşitul anului 2002, iar raportul final de evaluare va fi prezentat la sfârşitul anului 2003.

Finanţarea

Finanţarea activităţilor cuprinse în planul de acţiune eEurope+ este asigurată predominant prin bugetele naţionale, investiţiile din sectorul privat, fondurile puse la dispoziţie de Uniunea Europeană prin intermediul programelor existente şi prin instrumentele disponibile ale instituţiilor financiare internaţionale (cum ar fi Banca Europeană de Investiţii, Banca Europeană pentru Reconstrucţie şi Dezvoltare şi Banca Mondială). O contribuţie financiară importantă pentru sprijinirea implementării planului de acţiune se asigură prin programul PHARE de asistenţă a ţărilor din Europa Centrală şi de Est pentru dezvoltarea resurselor umane, a IMM-urilor şi a infrastructurii afacerilor.

 

4. Programe comunitare pentru susţinerea iniţiativei eEurope 

Uniunea Europeană acordă un sprijin financiar important pentru dezvoltarea societăţii informaţiei prin intermediul unor programe şi iniţiative care acoperă o gamă largă de domenii de interes, de la cercetarea fundamentală şi promovarea unor noi tehnologii de acces până la sensibilizarea utilizatorilor şi combaterea difuzării prin reţea a informaţiilor ilegale, obscene sau care incită la violenţă. În acest sens, pot fi enumerate:

Programul eContent - program orientat spre piaţă cu scopul de a susţine producţia, utilizarea şi distribuţia “conţinutului” (formă, imagini, informaţii) digital european, şi de a promova diversitatea culturală şi lingvistică pe reţeaua mondială. Ca parte integrantă a planului de acţiune eEurope, programul eContent contribuie la îndeplinirea obiectivului “stimularea utilizării Internet-ului”.

Programul eContent a fost adoptat de Consiliul Uniunii Europene prin Hotărârea 48/2001/CE, din 22 decembrie 2000 şi acoperă perioada 2001-2005, beneficiind de un buget de 100 milioane Euro.

Prin intermediul eContent sunt finanţate proiecte care vizează:

1. îmbunătăţirea accesului la Internet şi extinderea folosirii informaţiilor din domeniul public;

2. îmbunătăţirea conţinutului digital într-un mediu multicultural şi multilingvistic;

3. creşterea dinamismului pieţei conţinutului digital.

Planul de acţiune pentru un Internet mai sigur (Safer Internet Action Plan) – plan de acţiune multianual al Comunităţii Europene pentru promovarea utilizării mai sigure a Internet-ului prin combaterea conţinutului ilegal, obscen sau care incită la violenţă promovat pe reţelele globale.

Acest plan, adoptat prin Hotărârea Consiliului Uniunii Europene 276/1999/CE, din 25 ianuarie 1999, acoperă perioada 1999-2002 şi beneficiază de un buget de 25 milioane Euro.

Principalele obiective ale planului sunt:

1. crearea unui mediu Internet mai sigur – prin înfiinţarea unei reţele europene “hotline” şi încurajarea autoreglării şi a codurilor de conduită;

2. dezvoltarea sistemelor de filtrare şi de evaluare (rating);

3. încurajarea acţiunilor de conştientizare a potenţialului Internet-ului şi a inconvenientelor sale (mai ales în rândul profesorilor, părinţilor şi copiilor).

Etapa actuală a Planului de acţiune pentru un Internet mai sigur se va încheia la 31 decembrie 2002. Având în vedere dezvoltarea fără precedent a comunicaţiilor on-line, Comisia Europeană a propus, la 22 martie 2002, extinderea planului de acţiune cu încă doi ani, până la sfârşitul anului 2004 (COM(2002) 152 final). Se doreşte ca, în această nouă etapă, acţiunile şi proiectele sprijinite să ţină cont de experienţa acumulată şi să fie adaptate la noile tehnologii on-line, incluzând telefonia mobilă, conexiunile de bandă largă, jocurile on-line, mesajele instantanee şi grupurile de discuţii (chat rooms). 

Programul IDA (Interchange of Data between Administations) – iniţiativă strategică coordonată de Comisia Europeană pentru utilizarea progreselor tehnologiilor comunicaţiilor şi ale informaţiei în vederea realizării unui schimb rapid de informaţii între administraţiile statelor membre. Obiectivul general al acestei iniţiative este de a îmbunătăţi procesul decizional la nivelul Uniunii Europene şi funcţionarea pieţei interne şi de a accelera implementarea politicilor comunitare.

Programul IDA este reglementat de Hotărârea Consiliului Uniunii Europene şi a Parlamentului European 1719/1999/CE, din 12 iulie 1999 şi acoperă perioada până la sfârşitul anului 2004. Contribuţia financiară a Comunităţii este stabilită individual, pentru fiecare proiect IDA (în conformitate cu procedurile stabilite prin Hotărârea 1720/1999/CE), pe baza unor programe anuale de lucru.

În cadrul acestui program, Comisia Europeană, cu sprijinul statelor membre, coordonează şi finanţează proiecte pentru:

- înfiinţarea unor reţele telematice transeuropene, funcţionale şi interoperabile, între administraţiile statelor membre (naţionale sau regionale), dar şi între aceste administraţii şi instituţiile şi organismele comunitare;

- înfiinţarea unor reţele telematice integrate, vizând facilitarea schimbului de informaţii între instituţiile comunitare şi sprijinirea proceselor de luare a deciziilor la nivelul Uniunii Europene.

Conform Hotărârii 1719/1999/CE, programul IDA poate fi deschis participării ţărilor din Europa Centrală şi de Est candidate la aderare, în vederea dezvoltării unor proiecte de interes comun.

În prezent, pe baza programului de lucru IDA pentru anul 2001, Comisia Europeană şi-a orientat sprijinul financiar pentru susţinerea proiectelor de acţiune în domeniul guvernării on-line (eGovernment). Principalele obiective urmărite sunt de a face cât mai accesibilă posibil informaţia publică şi de a furniza mijloace electronice pentru serviciile publice de bază, până la sfârşitul anului 2003.

Acţiunile specifice programului IDA vizează:

- intensificarea cooperării cu administraţiile naţionale, regionale şi locale pentru a identifica noi servicii şi a realiza schimburi de experienţă în domeniul bunelor practici la nivel pan-european;

- acordarea de sprijin pentru crearea şi furnizarea de noi servicii;

- promovarea utilizării cartelelor electronice şi a interoperabilităţii infrastructurii publice;

- dezvoltarea mijloacelor interactive de implementare a politicilor;

- crearea de sisteme de traducere computerizată pentru interfeţe web multilingve.

Prin intermediul unor proiecte de interes comun, programul de lucru IDA prevede, de asemenea, acţiuni şi în alte domenii, cum sunt: ajutor umanitar, afaceri interne, educaţie şi turism.

Programul IST (Information Society Technologies) – programul pentru promovarea unei societăţi a informaţiei uşor accesibile. IST reprezintă unul din programele tematice - care acoperă probleme bine definite - din cadrul celui de-al cincilea Program-cadru comunitar pentru activităţile de cercetare şi dezvoltare tehnologică (1999-2002).

Programul IST reuneşte o serie de programe aplicative într-un program unic integrat, care să reflecte convergenţa procesării informaţiei, comunicaţiilor şi media. Comisia Europeană, prin Direcţia Generală a Societăţii Informaţiei, coordonează proiectele în cadrul acestui program, având la dispoziţie, pentru intervalul 1999-2002, un buget de 3,6 miliarde Euro. Programul este deschis şi participanţilor provenind din alte state decât cele ale Uniunii Europene, inclusiv celor din ţările din Europa Centrală şi de Est candidate la aderare.

Acţiunile-cheie prevăzute în cadrul acestui program sunt:

1. Sisteme şi servicii pentru cetăţeni - servicii de interes general de înaltă calitate, care să corespundă nevoilor şi aşteptărilor cetăţenilor europeni şi să fie uşor accesibile. Această acţiune este acoperită prin proiecte de cercetare şi dezvoltare tehnologică în domeniul sănătăţii, persoanelor cu nevoi speciale, administraţiei, mediului şi transporturilor;

2. Noi metode de lucru şi promovarea comerţului electronic – prin proiecte care au ca obiect noi tehnologii şi inovaţii în vederea îmbunătăţirii eficienţei la locul de muncă şi a creşterii competitivităţii întreprinderilor, a calităţii vieţii şi a încrederii consumatorilor;

3. Conţinut şi mijloace multimedia – care să reflecte potenţialul european de creativitate şi cultură. Această acţiune presupune derularea unor proiecte referitoare la: publicaţii electronice interactive, educaţie şi formare profesională, tehnologii de acces la informaţie, conţinut cultural şi multilingv;

4. Tehnologii esenţiale şi infrastructuri – cele care sunt necesare pentru dezvoltarea unor aplicaţii multiple şi accelerează utilizarea serviciilor specifice societăţii informaţiei. Proiectele de cercetare şi dezvoltare tehnologică în acest sens acoperă: covergenţa tehnologiei informaţiilor şi comunicaţiilor, comunicaţiile mobile, microelectronica, tehnologii şi inginerie software, tehnologii de simulare şi vizualizare, interfeţe multisenzor noi, componente periferice, sisteme şi servicii.

 

 

 

 

 

 

5. Stadiul actual al dezvoltării societăţii europene a informaţiei

La 5 februarie 2002, Comisia Europeană a dat publicităţii raportul de evaluare comparativă al planului de acţiune eEurope 2002, care prezintă în detaliu stadiul dezvoltării actuale a societăţii informaţiei în Uniunea Europeană (COM(2002) 62 final). Raporul prezentat a constituit o contribuţie importantă pentru pregătirea reuniunii Consiliului European de la Barcelona (15-16 martie 2002), care a avut ca scop evaluarea progreselor realizate de către Uniunea Europeană în îndeplinirea obiectivului fixat la Lisabona şi definirea noilor priorităţi de acţiune pentru responsabilii comunitari.

Pentru realizarea evaluării comparative a progreselor înregistrate în cadrul iniţiativei eEurope, au fost analizate cele mai recente date provenind din toate statele membre, dar şi din Norvegia şi Islanda, pe baza indicatorilor-cheie stabiliţi la nivel comunitar - pornind de la preţul unei conexiuni la Internet şi până la numărul şcolilor racordate la Internet. Acolo unde a fost posibil, au fost luate în considerare şi datele similare care caracterizează situaţia din Statele Unite ale Americii, pentru a dispune de elemente suplimentare de comparaţie. Concluzia generală a fost că planul de acţiune a contribuit la creşterea numărului de locuinţe, şcoli, întreprinderi şi instituţii care sunt conectate la Internet, dar că această creştere este, în prezent, lentă. În plus, în ceea ce priveşte Internet-ul de bandă largă, pătrunderea acestuia se realizează prea lent şi este scumpă şi limitată la numai două platforme de acces (ADSL sau cablu). De asemenea, dezvoltarea comerţului on-line nu se ridică la nivelul aşteptărilor, în condiţiile în care a crescut numărul problemelor de securitate apărute. 

Principalele rezultate reliefate în cadrul raportului de evaluare sunt următoarele:

● Pătrunderea Internet-ului

Pătrunderea Internet-ului în locuinţele europenilor a cunoscut o expansiune rapidă: de la 18% în martie 2000, a ajuns la 28% în octombrie 2000, la 36% în iunie 2001 şi la 38% în decembrie 2001. Ratele de pătrundere sunt foarte diferite de la ţară la ţară, variind de la 60% (în ţările scandinave şi Olanda) până la 10% (în Grecia), această stare de fapt conducând la aşa-numita “divizare digitală” Nord-Sud. Ritmul încetinit de creştere înregistrat în ultima perioadă s-ar putea explica, pe de o parte, prin saturarea cererii în ţările caracterizate de o rată mare de conectare la Internet, iar pe de altă parte, în ţările cu rată de pătrundere mai mică, prin limitele practice existente în ceea ce priveşte posibilitatea de a avea un computer personal la domiciliu.

Utilizarea Internet-ului de către ansamblul populaţiei este mai importantă decât cea exprimată prin rata de pătrundere a Internet-ului în locuinţe. În noiembrie 2001, aproximativ 50% din populaţia de peste 15 ani utiliza Internet-ul la domiciliu, la locul de muncă, la şcoală, în locuri publice dau în deplasare. Mai mult de 80% dintre utilizatorii de Internet se conectează cel puţin o dată pe săptămână. În cifre absolute, numărul utilizatorilor de Internet din Uniunea Europeană este aproximativ egal cu cel din S.U.A. Totuşi, la nivelul anului 2001, creşterea ratei de pătrundere a Internet-ului în Europa a fost mai mică decât cea înregistrată în S.U.A.

Pătrunderea Internet-ului în întreprinderi este semnificativă: aproximativ 90% dintre întreprinderile cu cel puţin 10 angajaţi sunt conectate la Internet şi mai mult de 60% dintre acestea au propriul lor site web.

Raportul subliniază că “numeroase state membre vor trebui să depună eforturi mai mari pentru crearea unui mediu favorabil creşterii pătrunderii Internet-ului. Până la sfârşitul anului 2002, trebuie atinsă o rată de pătrundere în locuinţe de minim 30% şi o medie de 50% pe ansamblul Uniunii Europene”.

● Un Internet mai ieftin, mai rapid şi sigur

Internet-ul de bandă largă – Planul de acţiune eEurope a reuşit să determine scăderea costurilor conexiunilor la Internet prin încurajarea concurenţei. Totuşi, această scădere nu se referă decât la conexiunile prin linii telefonice. Internet-ul de bandă largă, care poate asigura o viteză de acces mai mare, este în continuare scump, iar alegerea în cazul acestuia este limitată la numai două platforme (ADSL sau cablu), care sunt la îndemâna unui număr restrâns de furnizori. Pătrunderea Internetului de bandă largă în Uniunea Europeană (6%) se situează mult sub cea înregistrată, în prezent, în ţările avansate în acest domeniu (Canada, S.U.A şi Coreea).

Din decembrie 2001, Uniunea Europeană dispune de un nou cadru reglementar în domeniul telecomunicaţiilor, adaptat în vederea stimulării concurenţei şi a dezvoltării tehnologiilor pe piaţa conexiunilor de bandă largă. În plus, Consiliul European de la Barcelona a stabilit ca prioritate a preocupărilor comunitare trecerea la utilizarea generalizată, până în anul 2005, a reţelelor de bandă largă şi dezvoltarea unor platforme de acces de alt tip.

Securitatea reţelelor – Trecerea la utilizarea reţelelor de bandă largă “deschise în permanenţă” (always on) a evidenţiat faptul că nevoia de securitate a reţelelor şi a informaţiei este o problemă de maximă importanţă. Raportul prezentat de către Comisia Europeană relevă o creştere a atacurilor cu viruşi informatici la nivel european, în timp ce numărul de servere sigure pentru comerţul electronic raportat la numărul de locuitori nu reprezintă decât 50% din cel corespunzător din S.U.A.

● Comerţul on-line

Dezvoltarea comerţului electronic nu a atins cotele estimate, fiind apreciată de către Comisia Europeană ca fiind prea lentă, atât la nivelul consumatorilor individuali cât şi la cel al întreprinderilor. 31% dintre utilizatorii de Internet efectuau cumpărături on-line în octombrie 2000, procentul acestora crescând numai până la 36% în noiembrie 2001; numai 4% dintre utilizatorii de Internet au declarat că efectuează în mod frecvent cumpărături on-line. Şi în acest caz există diferenţe mari de la ţară la ţară - de la 50% în Marea Britanie la aproximativ 12% în Grecia sau Portugalia -, fiind evidentă divizarea Nord-Sud anterior menţionată. Aceste diferenţe sunt determinte, în general, de gradul de răspândire al sistemului de plată prin card-uri şi de prevalenţa ofertelor în limba engleză de bunuri şi servicii on-line. 

O situaţie similară se înregistrează şi în ceea ce priveşte întreprinderile europene: numai 20% dintre acestea vând sau cumpără bunuri şi servicii on-line. Procentul cel mai mare de întreprinderi care utilizează comerţul electronic este înregistrat în Germania, Irlanda şi Marea Britanie (peste 30% - pentru vânzare on-line) şi în Danemarca şi Finlanda (40% - pentru cumpărare on-line). Cifrele sunt semnificativ mai mici în cazul Franţei (aproximativ 10%) şi al Portugaliei (aproximativ 5%). În general, marile întreprinderi industriale folosesc sistemul de vânzare şi cumpărare on-line, iar întreprinderile mici mai puţin. De asemenea, sunt mai multe întreprinderi care se aprovizionează on-line şi mai puţine întreprinderi care îşi desfac produsele şi serviciile în acest fel. Explicaţia acestei tendinţe este de natură materială – pentru a cumpăra prin Internet, este suficientă conectarea la reţea şi o carte de credit, în timp ce, pentru a vinde, este necesară crearea unui site prevăzut cu un sistem de securitate adecvat şi, eventual, o organizare logistică.

Un factor important care determină dezvoltarea comerţului electronic este încrederea consumatorilor că pot fi despăgubiţi în caz de litigiu. În acest sens, Comisia Europeană consideră că utilizarea autoreglării pieţei prin intermediul codurilor de conduită şi rezolvarea on-line a litigiilor va permite simplificarea procedurilor şi va favoriza schimburile comerciale transfrontaliere. Comisia a încercat să promoveze utilizarea acestor instrumente prin Directiva privind comerţul electronic, dar propunerile sale nu au fost suficient urmate.

● Administraţia on-line

Oferirea de servicii publice on-line este avantajoasă atât pentru consumatori cât şi pentru administraţiile respective. Consumatorii beneficiază de acces rapid, prin Internet, la informaţiile care îi interesează şi pot reduce timpul consacrat formalităţilor administrative, iar administraţiile, la rândul lor, îşi pot diminua cheltuielile în legătură cu prestarea anumitor servicii către populaţie.

Majoritatea statelor membre au adoptat sau se pregătesc să adopte strategii naţionale pentru administraţia on-line, în folosul cetăţenilor şi al întreprinderilor. Preocupările la nivel naţional trebuie să acopere şi problemele legate de guvernare, în scopul implicării interactive a cetăţenilor şi a întreprinderilor în procedurile de luare a deciziilor guvernamentale. Necesitatea unei coordonări europene în acest sens a fost evidenţiată cu prilejul Conferinţei cu tema “Administraţie guvernamentală on-line” (eGovernment), organizată de Comisia Europeană şi Preşedinţia belgiană, la Bruxelles, în perioada 29-30 noiembrie 2001. Cu acest prilej, miniştrii reprezentând statele membre ale Uniunii Europene şi ale Asociaţiei Europene de Liber Schimb precum şi ţările în curs de negociere pentru aderare la Uniunea Europeană, au adoptat o declaraţie ministerială care evidenţiază interesul comun pentru oferirea de servicii publice la nivel european. Conform acestei declaraţii, “administraţia on-line nu este decât un instrument care va contribui la asigurarea unei guvernări mai deschise, mai participative, mai responsabile, mai eficiente şi mai coerente”.

Raportul Comisiei Europene (COM(2002) 62 final) confirmă interesul cetăţenilor pentru administraţia on-line: aproape jumătate dintre utilizatorii de Internet din Uniunea Europeană consultă site-urile deschise de către administraţiile publice. Majoritatea utilizatorilor nu fac decât să “descarce” anumite documente sau să obţină informaţii, iar mai puţin de 10% dintre aceştia realizează efectiv tranzacţii electronice cu administraţiile respective (prin introducerea unor date sau completarea unor formulare).

Statele membre trebuie să depună eforturi importante pentru a îndeplini până la sfârşitul anului 2002 obiectivul vizat în planul de acţiune eEurope de a face ca serviciile administrative de bază să devină total interactive. Situaţia prezentată în raportul comparativ a evidenţiat diferenţe de la ţară la ţară în ceea ce priveşte disponibilitatea serviciilor administrative de bază on-line, media globală variind de la 70% - în cazul Irlandei sau Finlandei şi până la mai puţin de 20% - în cazul Luxemburgului.

● Internet-ul în şcoli

Pentru promovarea noilor metode de învăţare în şcoală şi de formare şi pregătire profesională în vederea integrării în noua societate bazată pe cunoaştere, Comisia Europeană a lansat, în mai 2000, o iniţiativă specială, denumită “eLearning”. Această iniţiativă a avut ca urmare adoptarea unui Plan de acţiune eLearning (COM(2001) 172 final, din 28 martie 2001), pentru perioada 2001-2004. Obiectivele planului, complementare celor stabilite prin planul de acţiune eEurope, vizează:

· accelererarea dezvoltării unei infrastructuri informatice de calitate şi la preţuri accesibile care să permită conectarea la Internet şi accesul la resurse multimedia pentru toate şcolile, cadrele didactice şi elevii din Uniunea Europeană;

· intensificarea efortului de educare şi formare profesională la toate nivelurile, în scopul promovăriii unei “culturi digitale” pentru toţi şi al asigurării unei pregătiri adecvate pentru cadrele didactice şi instructorii implicaţi în formarea profesională.

Planul propus nu a beneficiat de noi resurse bugetare, ci a oferit cadrul unei utilizări coordonate şi coerente ale celor existente deja la nivel comunitar.

Încă din mai 2001, aproximativ 80% din şcolile din Uniunea Europeană erau conectate la Internet, acest lucru fiind utilizat în scopuri pedagogice şi/sau administrative. În mai mult de 10% din şcolile conectate elevii nu aveau acces la Internet, facilităţile create fiind exploatate mai mult în scopuri administrative şi mai puţin în interes pedagogic. Comisia Europeană consideră că realizarea conectării nu este suficientă, Internet-ul trebuie să fie utilizat în mod efectiv la cursuri şi să stimuleze dobândirea de noi abilităţi care să permită profesorilor şi elevilor exploatarea facilităţilor oferite.

Raportul (COM(2000) 62 final) prezintă realizările privind utilizarea Internet-ului în şcolile Uniunii Europene, astfel:

· în ceea ce priveşte dotarea şcolilor cu calculatoare şi accesul elevilor la Internet, la nivel comunitar, se înregistrează o medie de 12 elevi la un calculator neconectat şi 25 elevi la un calculator conectat. Majoritatea calculatoarelor nu sunt mai vechi de 3 ani;

· în ceea ce priveşte tipurile de conexiuni utilizate, predomină tehnologiile de bandă îngustă şi conexiunile prin linii telefonice normale. Sunt folosite foarte puţin tehnologiile de bandă largă, şi numai în câteva state membre;

· în ceea ce priveşte cunoştinţele de specialitate, mai mult de jumătate dintre cadrele didactice din Europa au fost pregătite pentru utilizarea calculatorului şi a Internet-ului, aproximativ 90% dintre profesori utilizează un computer la domiciliu şi 70% dispun de acces la Internet.

Conform Raportului Comisiei Europene, există, totuşi, diferenţe destul de mari între ţări, la acest capitol. Se poate spune că numai câteva state membre sunt avansate în ceea ce priveşte dotarea cu echipamentul corespunzător şi utilizarea Internet-ului în şcoli (Danemarca, Luxemburg, Finlanda, Suedia). În ansamblul Uniunii, introducerea Internet-ului în educaţie rămâne o prioritate pentru toate statele membre.

● Reţelele rapide pentru cercetători

Planul de acţiune eEurope s-a ocupat de un aspect particular al comunicaţilor de bandă largă prin crearea unei dorsale rapide pentru universităţi şi institute de cercetare. 

Cea mai importantă realizare în domeniul comunicaţiilor de bandă largă de mare viteză este crearea reţelei europene GEANT (Gigabit European Academic Network). Constituită cu sprijinul financiar al Comisiei Europene, reţeaua GEANT este formată din 27 reţele naţionale şi regionale şi a permis conectarea a peste 3000 de instituţii de cercetare şi învăţământ din 32 de ţări europene (inclusiv din ţările candidate la aderare în Uniunea Europeană). În decembrie 2001, la nivelul reţelei GEANT a fost atins cel mai mare debit de transfer înregistrat, de 10 gigabit/secundă. La ora actuală, GEANT este considerată cea mai rapidă, dar şi cea mai extinsă din punct de vedere geografic reţea din lume.

Prin conectarea la reţeaua GEANT, a crescut semnificativ capacitatea de acces a reţelelor naţionale şi regionale de cercetare. Cercetătorii şi specialiştii europeni au la dispoziţie cea mai bună reţea specializată din lume, prin intermediul căreia comunică şi cooperează în vederea dezvoltării activităţii şi a proiectelor specifice. Totodată, reţeaua GEANT furnizează o platformă experimentală unică pentru dezvoltarea tehnologiilor Internet de viitor.

Planul de acţiune eEurope vizează ca, pe lângă instituţiile de învăţământ superior, şi şcolile să poată fi legate în cadrul reţelelor rapide pentru cercetare. În condiţiile în care, în prezent, majoritatea universităţilor sunt conectate la reţele rapide, preocupările comunitare se concentrează asupra dezvoltării infrastructurii informatice, pentru a permite cât mai multor şcoli accesul la Internet de mare viteză.

 

5.1. Prelungirea planului de acţiune eEurope până în anul 2005 

Prin progresele obţinute în domeniul societăţii informaţiei la nivel european, planul de acţiune eEurope 2002 este considerat un succes. Cooodonarea comunitară şi eforturile concertate ale tuturor celor implicaţi - organisme ale Uniunii Europene, autorităţi ale statelor membre, întreprinderi, cetăţeni – au avut ca efecte importante: 

· o accelerare a procesului de luare a deciziilor în domenii-cheie cum sunt: reglementarea telecomunicaţiilor şi a comerţului electronic, crearea de reţele de cercetare pan-europene, securitatea reţelelor şi a informaţiilor, etc;

· o viziune mult mai clară asupra progreselor obţinute la nivel naţional şi comunitar pe baza indicatorilor de evaluare comparativă;

· o dinamizare a preocupărilor consacrate dezvoltării tehnologiilor noi – Internet-ul este acum pe agenda politică a tuturor ţărilor din Europa.

Dezvoltarea Internet-ului, dobândirea deprinderilor care să le permită utilizatorilor să-l folosească şi preocuparea pentru reorganizarea întreprinderilor şi restructurarea administraţiilor şi serviciilor publice pentru a putea beneficia pe deplin de facilităţile apărute sunt considerate de către responsabilii europeni probleme de actualitate, care trebuie să capaciteze o atenţie deosebită şi în următorii ani. 

La 22 februarie 2002, cu prilejul reuniunii Consiliului Uniunii Europene pentru Telecomunicaţii, Erkki Likanen - comisarul european pentru probleme în domeniul societăţii informaţiei - a făcut cunoscută propunerea Comisiei Europene de prelungire a planului de acţiune eEurope până în anul 2005. Propunerea a fost însoţită şi de precizarea celor cinci domenii prioritare, asupra cărora vor fi orientate acţiunile comunitare viitoare:

1. Promovarea “conţinutului” (informaţii, imagini, formă de prezentare), serviciilor şi aplicaţiilor atractive pentru toţi europenii – care să le simplifice şi să le facă viaţa mai plăcută. Politicile trebuie construite în conformitate cu cerinţelor utilizatorilor; 

2. Dezvoltarea serviciilor publice on-line. Comisia Europeană evidenţiază, în acest sens, importanţa dezvoltării rapide a guvernării on-line şi a răspândirii serviciilor de sănătate on-line;

3. Includerea tuturor europenilor în era digitală. Toţi europenii trebuie să aibă posibilitatea de a beneficia de societatea cunoaşterii. Includerea tuturor în era digitală este, deopotrivă, o obligaţie şi o reflectare a bunăstării. Pentru realizarea “accesului pentru toţi”, măsurile trebuie să se adreseze mai multor niveluri, după cum urmează:

- Primul nivel este cel al educaţiei. Şcolile trebuie să formeze o nouă generaţie de cetăţeni cu deprinderi în domeniul informaticii; toate şcolile trebuie dotate cu calculatoare moderne în număr suficient şi cu conexiuni de bandă largă;

- Nivelul al doilea este cel al pregătirii profesionale. Tehnologiile comunicaţiilor oferă noi mijloace de învăţare (de exemplu, e-învăţarea la distanţă), asigurând astfel dobândirea de noi deprinderi pentru cei care, deja, se află pe piaţa muncii;

- Nivelul al treilea este cel social. Diferenţele între venituri şi niveluri de educaţie conduc, în final, la divizare digitală. Comisia Europeană vizează dezvoltarea unor tehnologii noi care să permită utilizarea unor terminale alternative de accesare a Internet-ului la îndemâna tuturor (cum sunt, televizoarele sau telefoanele mobile – prezente aproape în fiecare casă);

- Cel de-al patrulea nivel este cel individual. Persoanele cu nevoi speciale (mai ales cele bolnave, în vârstă sau cu deficienţe) sunt foarte des excluse de la accesul la Internet. Acesta este un paradox, deoarece tehnologia ar putea uşura integrarea lor socială. De multe ori tehnologiile există dar nu sunt folosite;

- Cel de-al cincilea nivel este cel geografic. Nici o parte a Uniunii Europene nu poate fi exclusă din economia cunoaşterii. Aceasta înseamnă că toate regiunile şi oraşele trebuie să aibă acces la o infrastructură de comunicaţii de cel mai înalt nivel.

4. Promovarea accesului la Internet de bandă largă. Internet-ul de bandă largă oferă posibilităţi de acces cu viteză mai mare şi servicii mai bune în domeniul comercial sau public. Comisia Europeană consideră necesară o strategie europeană pentru comunicaţiile de bandă largă, prin care să fie coordonate toate acţivităţile la nivel naţional; 

5. Consolidarea încrederii şi securitatea. Un factor de care depinde pătrunderea Internet-ului şi exploatarea facilităţilor acestuia este încrederea utilizatorului în reţea şi în cei care asigură serviciile Internet. Astăzi, un număr mare de utilizatori au probleme de securitate, iar preocupările comunitare trebuie să aibă în vedere reglementarea pe baze comune a aspectelor privind protecţia informaţiilor şi securitatea reţelelor.

Consiliul European de la Barcelona (15-16 martie 2002) şi-a exprimat acordul asupra continuării planului de acţiune eEurope şi a cerut Comisiei Europene să stabilească “un plan global de acţiune eEurope 2005”, care să ţină cont de priorităţile identificate. Planul de acţiune eEurope 2005 urmează să fie prezentat înaintea reuniunii Consiliului European de la Sevilla, din iunie 2002.

